Megérkezett Ken Block és a félelmetes Climbkhana - csak erős idegzetűeknek! product 2017-09-25 14:44:58 https://hu.motor1.com/news/181396/megerkezett-ken-block-es-a-felelmetes-climbkhana-csak-eros-idegzetueknek/ Ford Rekordok, Sportautók
Szept 25, 2017 - 15:44
A Terrakhana nyár végén debütált, amiben Ken legutóbbi, Gymkhana 8 videójában is használt 600 lóerős Ford Fiestájával autózik úgy a Utah-i sivatag közepén, mintha nem lenne holnap. Az utolsó pillanatig titokban tartott projekt hatalmas meglepetés volt szinte mindenkinek, a bemutató előtt mindössze pár nappal szivárgott ki egy kedvcsináló videó róla.
Ezzel szemben a Climbkhanáról már majdnem egy éve folyamatosan láttak napvilágot az újabbnál újabb információk. Először egy rövid videót posztolt Ken, amiben mályvacukrot sütöget autójának lángcsóváival, ekkor már sejteni lehetett, hogy a korábban használt összkerekes Mustangját fogja leporolni a friss projekthez. Lewis Hamilton ezt a Fordot szerette volna egyébként megvenni Blocktól, de az amerikai olyan összeget mondott rá, amitől még a háromszoros világbajnok is meghátrált az üzlettől. És milyen jól jártunk ezzel!
Ken csapata ugyanis alaposan átalakította az autót az új kihívásokhoz, mindent a teljesítménynövelésnek vetettek alá. Két turbót szereltek az eddig sem gyenge V8-as motorra, és biztos ami biztos alapon még átalakították benzinről metanolüzeműre is a fenevadat. Az eredmény? A Gymkhana 7-ben szereplő autó akkori "szerény" 850 lovas teljesítményt 1400-ra tornászták fel.
Az autó egyik legnagyobb jellegzetességét, a motorháztetőn végigfutó szívócsövekre épített airboxot kénytelenek voltak eltávolítani a jobb láthatóság jegyében. A lehető legjobb kilátásra pedig azért volt szüksége Blocknak, mert a Climbkhanát nem máshol forgatták, mint a legendás Pikes Peak hegyi felfutó helyszínén Coloradoban. Hiába aszfaltozták le pár éve a nyomvonalát, szalagkorlát sok helyen még most sem épült a legendás, magasba vezető út mellett.
Ken Block nemrég tesztelte először Hoonicorn V2 névre keresztelt régi-új Mustangját, és akármekkora világsztár is az amerikai, a teszt után elismerte, hogy ez a teljesítményszint még őt is megrémisztette. Évek óta használ összkerekes versenyautókat a videók forgatásához, de az új Hoonicorn V2 annyival másabb szinten áll hozzájuk képest, hogy eddigi rutinját dobhatja ki az ablakon.
Az 1400 lóerős fenevad bármikor képest füstté alakítani a gumikat, minden rettenetesen gyorsan történik a pilótafülkében, teljesen máshogy kell vezetni az autót, mint korábbi társait. Vezetés közben ráadásul orvosi maszkot kellett viselnie Kennek, annyi gumifüst keletkezik ugyanis a forgatások alatt, hogy az már komolyan veszélyeztetné az egészségét, emellett a metanol-tartályból párolgó gőzök is erősen mérgezőek, nem lehet azt kockáztatni hogy a hegy tetejére érve annyira elbóduljon a pilóta, hogy hibázzon, és egy szakadékba essen.
Nézzük is akkor, hogy a sok-sok gyakorlás után mivel rukkol elő legújabb videójában az adrenalinfüggő Ken Block:
Gallery: Ken Block - Climbkhana